I disse dage åbner Danmarks første moske kun for kvinder – og med kvindelige imamer – i København. Kvinden bag projektet, imam Sherin Khankan, kalder det »et feministisk projekt«. Mariam Moskeen, som den hedder, skal ledes af og for kvinder, og det er også kvinder, der skal stå for fredagsbønnen.

»Jeg har aldrig følt mig hjemme i de eksisterende moskeer. De er jo sindssygt smukke, de nye stormoskeer, men jeg har følelsen af at være fremmed der. Vi kvinder står oppe på en balkon og kigger ned på der, hvor det hele foregår. Mange kvinder og unge kommer slet ikke i moskeerne, fordi man træder ind i et mandsdomineret og patriarkalsk rum, hvor manden har ordet på talerstolen, manden leder bønnen, manden er i fokus og dominerer. Derfor skaber vi nu en moske på kvinders præmisser«, siger Sherin Khankan.

Hun fortæller, at Mariam Moskeen skal sikre lige rettigheder til kvinder, blandt andet ved at gøre det nemmere for muslimske kvinder, som vil skilles fra deres mænd.